Fredningen er begrunnet med at fartøyet representerer de mindre bilfergene i stål med åpent dekk og sidehus. Denne typen var svært utbredd i kortere samband og samband med mindre trafikk, særlig sørpå. Videre er fredningen begrunnet med at «Gamle Kragerø» ble satt i drift kun 2 måneder etter opphevingen av importreguleringen av bil i Norge (prøvetur 3. desember 1960, satt i regulær rutetrafikk 5. desember 1960). Således symboliserer og illustrerer fergen samfunnsutviklingen på 1960-tallet og har derfor høy nasjonal transporthistorisk verdi. «Gamle Kragerø» var i 2009 den eldste i sitt slag i regulær tjeneste i Norge.